(25)Simulacija službi Komisije pokazuje da plan ima potencijala za povećanje BDP-a Španjolske od 1,8 %, do 2,5 % BDP-a do 2024. Kombinacijom ulaganja i reformi koje je predstavila Španjolska gospodarski rast trebao bi se potaknuti višestrukim kanalima, među ostalim, poboljšanjem ukupne faktorske produktivnosti, jačanjem trgovinskih kapaciteta i vještina, otklanjanjem prepreka ulaganjima i povećanjem učinkovitosti na tržištu rada. Očekuje se da će reforme i ulaganja u području obrazovanja i vještina, digitalizacije, istraživanja i inovacija najviše doprinijeti gospodarskom rastu i otvaranju radnih mjesta.

(26)Reforme i ulaganja istaknuti u planu mogli bi otkloniti znatne slabosti španjolskog gospodarstva u vanjskom sektoru. Primjerice, ulaganjima u istraživanje i inovacije, usavršavanje i prekvalifikaciju radne snage i potporu internacionalizaciji MSP-ova može se povećati konkurentnost poduzeća. Osim toga, ulaganjima u energiju iz obnovljivih izvora i energetsku učinkovitost može se smanjiti uvoz energije. Plan djelomično doprinosi otklanjanju postojećih slabosti zemlje s fiskalnog stajališta. Očekuje se da će predviđene politike kojima je cilj suzbijanje i sprečavanje poreznih prijevara te učinkovitiji javni rashodi, među ostalim reformama u području javne nabave, i oporezivanje, postaviti temelje za jačanje fiskalnog okvira i okvira za javnu nabavu. Očekuje se i da će plan djelotvorno smanjiti teritorijalne nejednakosti, reformama i ulaganjima kojima će se svladati demografski problemi u ruralnim područjima i manjim općinama, primjerice ulaganjima u poboljšanje energetske učinkovitosti u općinama s manje od 5 000 stanovnika, uvođenjem ultrabrzog širokopojasnog interneta, poticanjem poduzetništva i podupiranjem pravedne tranzicije u područjima koja su izložena izazovima tranzicije prema klimatski neutralnom gospodarstvu.

(27)Plan za oporavak i otpornost koji je dostavila Španjolska sadržava mjere kojima je cilj svladavanje izazova u području socijalne kohezije utvrđenih u prijašnjim izvješćima i preporukama za Španjolsku i koje se prate u okviru pregleda socijalnih pokazatelja. Posebne su mjere namijenjene otklanjanju nedostataka u sustavu socijalne zaštite, npr. pojednostavnjenjem i poboljšanjem pomoći u slučaju nezaposlenosti, pojednostavnjenjem sustava nedoprinosnih naknada i preispitivanjem sustava obiteljskih naknada, u cilju smanjenja siromaštva djece. Punu provedbu nacionalnog programa zajamčenog minimalnog dohotka, donesenog u lipnju 2020., trebalo bi poduprijeti pilot-projektima radi potpore socioekonomskoj uključenosti korisnika programa. Osim toga, planom se nastoji ojačati socijalna kohezija i sustav socijalne zaštite postupnim održavanjem kupovne moći umirovljenika u skladu s praksama u drugim državama članicama.

(28)U planu su predstavljene brojne reforme i ulaganja koji bi mogli doprinijeti provedbi europskog stupa socijalnih prava i njegova akcijskog plana, koji je potvrđen na sastanku na vrhu u Portu 7. svibnja 2021. Među njima su posebne mjere kojima je cilj poboljšanje zapošljivosti mladih, smanjenje stope ranog napuštanja školovanja i dodatno povećanje sudjelovanja djece u ranom predškolskom odgoju i obrazovanju, kao i navedene mjere za jačanje socijalne zaštite. Predviđene reforme u području aktivnih politika tržišta rada obuhvaćaju preispitivanje inicijativa u području zapošljavanja, poticanje obrazovanja odraslih te reformu i digitalizaciju javnih službi za zapošljavanje. Dopunjene su reformama u području strukovnog obrazovanja, osposobljavanja i digitalnih vještina te se očekuje da će povećati zapošljivost radnika i tako povećati stope zaposlenosti, a smanjiti stope nezaposlenosti. Španjolska očekuje da će plan u srednjoročnom razdoblju dovesti do relevantnog smanjenja nejednakosti prihoda, zahvaljujući otvaranju kvalitetnih radnih mjesta, pravednijem oporezivanju, djelotvornijoj socijalnoj zaštiti i znatnim ulaganjima u rani i predškolski odgoj i obrazovanje, dugotrajnu skrb, socijalne usluge i socijalno stanovanje.

Načelo „ne nanosi bitnu štetu”

(29)U skladu s člankom 19. stavkom 3. točkom (d) i odjeljkom 2.4. Priloga V. Uredbi (EU) 2021/241 očekuje se da će se planom za oporavak i otpornost osigurati da se nijednom mjerom za provedbu reformi i projekata ulaganja uključenom u plan za oporavak i otpornost ne nanosi bitna šteta okolišnim ciljevima (ocjena A) u smislu članka 17. Uredbe (EU) 2020/852 Europskog parlamenta i Vijeća (načelo „ne nanosi bitnu štetu”). U skladu s Uredbom (EU) 2021/241 i Tehničkim smjernicama Europske komisije o primjeni načela nenanošenja bitne štete Španjolska je dostavila potpunu ocjenu da se ni jednom mjerom za provedbu reformi i projekata ulaganja uključenom u plan ne očekuje nanošenje bitne štete okolišnim ciljevima..

(30)Odabrane su mjere kojima se znatno doprinosi okolišnim ciljevima ili koje nemaju nikakav ili imaju neznatan predvidiv učinak na okolišne ciljeve pa se očekuje da mnoge mjere iz plana od početka ne nanose bitnu štetu, npr. u području obrazovanja i osposobljavanja, tržišta rada, javne uprave i kulture i sporta. Ocjena drugih mjera pokazala je da su oblikovane tako da se osigura usklađenost s načelom nenanošenja bitne štete. Te mjere uključuju opsežne programe potpore različitim sektorima i aktivnostima, npr. u istraživanju, razvoju i inovacijama, te industriji i MSP-ovima. Španjolska je dostavila dokaze i jamstva da mjere ne smiju uzrokovati bitnu štetu ni jednom od šest okolišnih ciljeva, a to su ublažavanje klimatskih promjena; prilagodba klimatskim promjenama, održiva upotreba i zaštita vodnih i morskih resursa, kružno gospodarstvo, sprečavanje i kontrola onečišćenja te zaštita i obnova bioraznolikosti i ekosustava. Španjolska je, gdje je to bilo potrebno, predložila provedbu mjera za ublažavanje ili je u izradu mjera uključila posebne elemente kako bi se izbjegla bitna šteta, koje bi trebalo osigurati relevantnim ključnim etapama i ciljnim vrijednostima. To se posebno odnosi na mjere potpore strateškim projektima koji obuhvaćaju postrojenja u sustavu EU-a za trgovanje emisijama, specifične aktivnosti obrade otpada, navodnjavanje za potrebe poljoprivredne proizvodnje i programe široke potpore raznim sektorima i djelatnostima.

Doprinos zelenoj tranziciji i bioraznolikosti

(31)U skladu s člankom 19. stavkom 3. točkom (e) i odjeljkom 2.5. Priloga V. Uredbi (EU) 2021/241 plan za oporavak i otpornost sadržava mjere koje u velikoj mjeri (ocjena A) doprinose zelenoj tranziciji, uključujući bioraznolikost, ili svladavanju izazova koji iz toga proizlaze. Španjolski plan za oporavak i otpornost sadržava mjere potpore klimatskim cijevima kojima je dodijeljeno 39,7 % ukupnih sredstava dodijeljenih u okviru plana, izračunato u skladu s metodologijom iz Priloga VI. Uredbi (EU) 2021/241. U skladu s člankom 17. Uredbe (EU) 2021/241 plan za oporavak i otpornost usklađen je s informacijama koje su uključene u Nacionalni energetski i klimatski plan 2021.–2030..

(32)Plan za oporavak i otpornost sadržava mjere i ulaganja koji se odnose na zelenu tranziciju, s posebno velikim doprinosom klimatskim ciljevima iz komponenata o energetskoj obnovi u stambenim i urbanim područjima, održivoj mobilnosti i energiji iz obnovljivih izvora. Zato se financijskim doprinosom za Španjolsku omogućava pojačano financiranje na početku razdoblja za ulaganja potrebna za postizanje povećanog ambicioznog klimatskog cilja EU-a, tj. da se do 2030. neto emisije stakleničkih plinova smanje za najmanje 55 % u usporedbi s 1990., prema ostvarenju klimatske neutralnosti EU-a do 2050., kako su Europski parlament i Vijeće provizorno dogovorili u okviru „europskog propisa o klimi”. Kad je riječ o energetskoj učinkovitosti, Španjolska u svojem integriranom nacionalnom energetskom i klimatskom planu 2021.–2030. ima za cilj smanjiti potrošnju primarne energije za 39,5 % i tako doprinijeti EU-ovu cilju. U planu za oporavak i otpornost utvrđen je cilj obnove najmanje 355 000 stambenih jedinica u okviru najmanje 510 000 mjera obnove, najmanje 600 hektara urbanih područja, ekvivalenta najmanje 40 000 stambenih zgrada i 690 000 m² nestambenih zgrada, najmanje 26 000 stambenih zgrada u općinama i urbanim područjima s manje od 5 000 stanovnika te najmanje 1 230 000 m² javnih zgrada do 31. kolovoza 2026. Ulaganja u energetsku obnovu stambenih zgrada iz plana važan su dio javne potpore predviđene u NECP-u u ovom području. Doprinijet će cilju uštede energije do 2030. i cilju utvrđenom u NECP-u u pogledu broja stambenih objekata koji će se obnoviti. Ipak će biti potrebno dodatno javno financiranje kako bi se mobilizirao ukupni opseg ulaganja potrebnih za ostvarenje cilja iz NECP-a za 2030. i osigurao relativno visok faktor poluge za privlačenje privatnih ulaganja. Reforme i ulaganja u energiju iz obnovljivih izvora trebali bi znatno povećati razvoj i korištenje energije iz obnovljivih izvora u Španjolskoj i doprinijeti ostvarenju njezina cilja od 42 % udjela energije iz obnovljivih izvora do 2030., kako je utvrđeno u NECP-u. Plan uključuje potporu inovativnim obnovljivim izvorima u industriji i zgradama (gotovo 4 GW) i energiji iz obnovljivih izvora na otocima. Mjere za elektroenergetsku infrastrukturu usmjerene su na promicanje pametnih mreža te uvođenje mjera fleksibilnosti i sustava za skladištenje energije. U tu se svrhu reformama predviđa uspostava okvira za jednostavniju integraciju obnovljivih izvora u energetski sustav, uvođenje sustava za skladištenje energije te upravljanje potražnjom i uslugama fleksibilnosti. U okviru plana ulagat će se i u vodik iz obnovljivih izvora i doprinijeti ukupnom cilju Španjolske da postrojenja za elektrolizu vodika do 2030. dosegnu kapacitet od 4 GW za proizvodnju vodika iz obnovljivih izvora i do 200 stanica za opskrbu vodikom. To bi trebalo doprinijeti dekarbonizaciji sektora u kojima je teško smanjiti emisije, kao što su industrija i promet.

(33)Mjere iz plana doprinose tome da Španjolska ostvari cilj smanjenja 26 % emisija stakleničkih plinova do 2030. u odnosu na 2005., za sektore obuhvaćene Uredbom o zajedničkom naporu (EU) 2018/842, uključujući promet, poljoprivredu, otpad i zgrade. Ulaganjima u održivu mobilnost nastoje se smanjiti emisije iz prometa, sektora u kojem emisije stakleničkih plinova i dalje najviše rastu. Plan će doprinijeti ostvarenju ukupnog cilja Španjolske da do 2023. postavi 80 000 do 110 000 mjesta za punjenje i u voznom parku ima najmanje 250 000 električnih vozila. Pružit će se i poticaji privatnim poduzećima za zamjenu njihovih voznih parkova za prijevoz putnika i tereta čišćim vozilima. Osim toga, plan će omogućiti stvaranje zona niskih emisija u općinama i poticati aktivne načine prijevoza, kao što su vožnja biciklom i hodanje, i poboljšati i promicati uporabu gradskog javnog prijevoza, uključujući željeznicu, u cilju smanjenja privatnog prijevoza za 35 % do 2030. te smanjenja onečišćenja zraka. Plan sadržava i ulaganja u modalni prijelaz prijevoza tereta s cestovnog na željeznički, uključujući dovršenje 1 400 kilometara atlantskog i mediteranskog TEN-T koridora, ulaganja u opremu željezničkih vučnih vozila radi prelaska na vodik ili električnu energiju te razvoj centara intermodalnosti i bolji pristup željeznica lukama.

(34)Kad je riječ o bioraznolikosti, plan sadržava mjere u skladu s novom strategijom za bioraznolikost, primjerice radi očuvanja vrijednih šumskih ponora ugljika mjerama za sprečavanje požara i jačanje zaštite od požara, i povećanjem apsorpcije CO2 intenzivnijim održivim gospodarenjem šumama. Ulaganja u očuvanje bioraznolikosti 50 000 hektara do 30. lipnja 2026., uključujući močvarna područja, i obnovu ekosustava, s ciljem obnove ekosustava od 30 000 hektara do 31. prosinca 2024., trebala bi doprinijeti ublažavanju klimatskih promjena i prilagodbi klimatskim promjenama. Mjere se odnose i na zaštitu, očuvanje i obnovu morskih i kopnenih ekosustava i njihove bioraznolikosti. Osim toga, plan podupire ekološku povezivost i promiče zelenu infrastrukturu, među ostalim u urbanim područjima.

(35)Plan za oporavak i otpornost sadržava i mjere za poboljšanje zakonodavstva o gospodarenju otpadom, koje prate ulaganja kojima se potiče kružno gospodarstvo. Mjere su usmjerene i na poboljšanje upravljanja vodama smanjenjem propuštanja otpadnih voda i povećanjem ponovne upotrebe vode. Plan predviđa i ulaganja u smanjenje rizika od poplave i prilagodbu obalnog područja, oporavak i poboljšanje stanja podzemnih voda i vodonosnika, učinkovitost potrošnje vode u poljoprivredi i smanjenje onečišćenja nitratima.

Doprinos digitalnoj tranziciji

(36)U skladu s člankom 19. stavkom 3. točkom (f) i odjeljkom 2.6. Priloga V. Uredbi (EU) 2021/241 plan za oporavak i otpornost sadržava mjere kojima se u velikoj mjeri djelotvorno (ocjena A) doprinosi digitalnoj tranziciji ili svladavanju izazova koji iz nje proizlaze. Te mjere doprinose digitalnom cilju u iznosu od 28,2 % ukupnih sredstava dodijeljenih u okviru plana, izračunato u skladu s metodologijom iz Priloga VII. Uredbi (EU) 2021/241.

(37)Plan za oporavak i otpornost sadržava ulaganja i reforme za koje se očekuje da će imati dugotrajan učinak na digitalnu transformaciju ekonomskog i socijalnog sektora i znatno doprinijeti svladavanju izazova koji proizlaze iz digitalne tranzicije. Očekuje se da će Španjolska osobito ulagati u područja kao što su digitalne vještine, digitalizacija poslovanja i integracija naprednih tehnologija u poslovnom sektoru. Horizontalne mjere koje koriste cijelom gospodarstvu i stanovništvu (npr. veća povezivost) dopunjene su ciljanim mjerama za određene sektore (npr. turizam, MSP-ovi, kultura i mediji) ili specifične segmente stanovništva (npr. studenti, javni službenici i nezaposleni). Plan obuhvaća provedbu sedam strateških planova koji su dio Plana za digitalnu Španjolsku do 2025.: Plan povezivosti, Strategija promicanja 5G tehnologije, Nacionalna strategija za umjetnu inteligencije, Nacionalni plan za digitalne vještine i plan digitalizacije javne uprave, Plan digitalizacije MSP-ova i Plan za španjolski audiovizualni centar. Predviđene mjere digitalizacije uzimaju u obzir digitalnu strategiju EU-a, europsku industrijsku strategiju, program vještina za Europu, europski stup socijalnih prava, europski prostor obrazovanja i Akcijski plan za digitalno obrazovanje.

(38)Plan sadržava ulaganja kojima bi se uklonio digitalni jaz između urbanih i ruralnih područja i omogućio puni potencijal 5G povezivosti. Predviđena su ulaganja u uvođenje ultrabrzog širokopojasnog interneta u određenim područjima koja nemaju tu vrstu infrastrukture, kao što su ruralna područja ili povijesna gradska središta. Očekuje se uvođenje 5G mreže duž određenih dijelova prekograničnih dionica s Francuskom i Portugalom, uz određene dijelove glavnih nacionalnih prometnih koridora, u područjima koja ne pokrivaju mobilni operateri te u određenim kritičnim žarišnim točkama kao što su poslovni parkovi, industrijska područja i oko glavnih javnih službi. Podupire se usluge povezivosti za ranjive skupine i MSP-ove kako bi se povećao udio građana i poduzeća koji imaju pristup internetu. Plan sadržava mjere za povećanje razine digitalnih vještina stanovništva, ciljane mjere u obrazovnom sustavu (kao što su digitalizacija obrazovanja i osposobljavanje učitelja i strukovno obrazovanje), ulaganja u prekvalifikaciju i usavršavanje radnika i tražitelja zaposlenja. Osim toga, plan uključuje potporu digitalizaciji poslovanja i integraciji naprednih tehnologija, s posebnom potporom za MSP-ove znatnim uvođenjem „digitalnih alata”. Osim toga, plan uključuje reforme i ulaganja u području naprednih digitalnih vještina, uključujući umjetnu inteligenciju i kibersigurnost, za koje se očekuje da će povećati povjerenje u digitalne usluge i tehnologije i pomoći trajnom usvajanju tih naprednih digitalnih tehnologija. Konačno, plan sadržava sveobuhvatan paket reformi i ulaganja za poboljšanje digitalizacije javne uprave na svim razinama, posebno međusobne povezanosti i interoperabilnosti. Oni obuhvaćaju pravosudni sustav, poreznu upravu, javne službe za zapošljavanje, digitalnu javnu nabavu, javno zdravstvo, sektor prometa, očuvanje ekosustava i bioraznolikosti, očuvanje obale i upravljanje vodama te elektroenergetske mreže.

Trajan učinak

(39)U skladu s člankom 19. stavkom 3. točkom (g) i odjeljkom 2.7. Priloga V. Uredbi (EU) 2021/241 očekuje se da će plan za oporavak i otpornost u velikoj mjeri trajno utjecati na Španjolsku (ocjena A).

(40)Očekuje se da će reforme navedene u Planu potaknuti strukturnu promjenu u relevantnim politikama i upravi, prvenstveno jačanjem tržišta rada i modernizacijom socijalne zaštite poboljšanjem funkcioniranja uprave, među ostalim njezinom digitalizacijom. Kad je riječ o tržištu rada, u planu su predstavljene razne reforme usmjerene na rješavanje problema nezaposlenosti i segmentacije tržišta rada, među ostalim u javnoj upravi. Očekuje se da će te mjere imati trajan učinak, prvenstveno promicanjem kvalitetnih radnih mjesta i smanjenjem dugotrajne visoke stope nezaposlenosti, i istovremeno doprinijeti jačanju socijalne kohezije na održiv način. Plan sadržava i relevantne reforme u području vještina, pogotovo digitalnih, s posebnim naglaskom na usavršavanju niskokvalificiranih radnika i prekvalifikaciji radnika u skladu s potrebama tržišta rada. Napori koji se ulažu u modernizaciju i poboljšanje djelotvornosti socijalne zaštite mogu trajno utjecati na potporu većem sudjelovanju na tržištu rada, stabilizaciju prihoda u gospodarskom ciklusu, poboljšanje socijalne i gospodarske integracije za sve te smanjenje nejednakosti. Digitalizaciju javne uprave trebale bi pratiti mjere kojima se osigurava da se na javne politike primjenjuju procjene učinka i evaluacije, među ostalim za rashode. Osim toga, očekuje se da će se predviđenim reformama sustava javne nabave i okvira za nesolventnost poduprijeti djelotvornija raspodjela sredstava i imovine u zemlji.

(41)Plan za oporavak i otpornost sadržava brojna ulaganja kojima se podupiru inovacije i potiče modernizacija i konkurentnost industrije, posebno MSP-ova, u cilju ostvarenja dugotrajnog učinka. Mjere bi Španjolskoj trebale pomoći da brže prihvati načela održivosti i digitalizacije. Ako se ulaganja predviđena u tim područjima u potpunosti provedu, španjolska poduzeća mogla bi se uspješnije natjecati na tržištima koja će nastati iz digitalne i zelene tranzicije, tradicionalna industrija mogla bi se dekarbonizirati i moglo bi se potaknuti novo, učinkovito i održivo gospodarstvo. Planom za oporavak i otpornost ulaže se u energetsku obnovu zgrada u Španjolskoj. Osim toga, planom se nastoji doprinijeti postizanju međunarodno dogovorenih ciljeva dekarbonizacije i kvalitete zraka mjerama za preobrazbu urbanih područja. Očekuje se da će se svim tim mjerama poduprijeti energetska tranzicija Španjolske i smanjiti ovisnost o uvozu energije u srednjoročnom razdoblju, uz istodobnu zaštitu prirodnog kapitala i ekosustava. Trajni učinak plana može se pojačati i sinergijama između plana i drugih programa koji se financiraju iz fondova kohezijske politike, prvenstveno znatnim uklanjanjem duboko ukorijenjenih teritorijalnih izazova i promicanjem uravnoteženog razvoja.